L- Ombudsman intalab mill-produtturi lokali tal-films sabiex jinvestiga lill-Kummissarju dwar il-Films Johann Grech u dan erba' ġimgħat wara li xxandru rapporti fl-istampa li huwa kien ħassar l-ismijiet tal-biċċa 'l kbira tagħhom minn fuq lista uffiċjali ta' produtturi lokali tal-films li l-Kummissjoni soltu tgħaddi lill-produtturi tal-films barranin meta dawn jiġu Malta biex iħaddmu lin-nies. Minkejja l-provi li xxandru minn The Shift News , "Johann Grech baqa' fil-kariga u ma nbdiet ebda investigazzjoni. Dan ma jistax ħlief ifisser li l-impunità qiegħda u baqgħet tirrenja". Il-produtturi lokali tal-films li huma msieħba fil- Malta Producers Association (MPA) iltaqgħu mal-Ministru responsabbli Julia Farrugia li, skont huma, "qablet li l-affarijiet ma kienux saru kif suppost u li, in vista tal-kariga li għandu, Johann Grech ikun jeħtieġ li jiġi sospiż sakemm tintemm investigazzjoni". Madankollu "ma seħħ xejn partikolari". L-Assoċjazzjoni nnotat li kienet tqabbdet kumpannija tal-awdituri biex tniedi operational review tal-Kummissjoni dwar il-Films iżda tal-MPA qalu li dan l-eżerċizzju "ma jammontax għal investigazzjoni dwar l-operat ta' bniedem li bidel il-Kummissjoni dwar il-Films f'imperu personali tiegħu li jaħdem b'riżq il-ftit u li jċaħħad l-opportunitajiet għall-bqija". Johann Grech kien impjegat mal-Partit Laburista u għal xi żmien ħadem fl-uffiċċju ta' Joseph Muscat. Huwa ħadem għal Robert Abela fl-elezzjoni li saret f'Jannar li għadda għal mexxej tal-partit. Previous: Robert Abela jeħtieġ li jħabrek aktar. Ħafna aktar Next: X'ser ikun il-kontribut ta' Steward? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
Il-produtturi lokali tal-films talbu lill-Ombudsman biex jinvestiga l-"imġieba korrotta" tal-Kummissarju dwar il-Films